SKRIFTLIG FORESPØRGSEL E-2151/03

af Giovanni Pittella (PSE) til Kommissionen

(27. juni 2003)

Om: Parametre for SMV'er

Europa-Kommissionen har med henstilling K(2003) 1422(1) af 6. maj 2003 fuldstændig omarbejdet parametrene for definition af SMV'er, særlig hvad angår virksomhedernes finansielle og størrelsesmæssige omfang

- mellemstore virksomheder: under 250 beskæftigede, årlig omsætning: under 50 mio. EUR;

- små virksomheder: under 50 beskæftigede, årlig omsætning: under 10 mio. EUR;

- mikrovirksomheder: under 10 beskæftigede, årlig omsætning: under 2 mio. EUR.

De nye bestemmelser vil indvirke direkte på alle fremtidige fællesskabsbestemmelser og betinge spørgsmålene om statsstøtte, planlægning af strukturfondene og de regnskabs- og budgetmæssige bestemmelser for alle europæiske virksomheder.

Gennem henstillingen udstrækkes begrebet virksomhed til alle strukturer, der udøver en økonomisk aktivitet; dette er i overensstemmelse med de retningslinjer, der flere gange er fremsat af Europa-Parlamentet, og det muliggør et mere korrekt billede af virksomhedssituationen i Europa.

Kan Kommissionen på denne baggrund oplyse, om den agter at tilpasse alle statistikker til denne nye definition?

(1) EUT L 124 af 20.5.2003, s. 36.

Svar afgivet på Kommissionens vegne af Pedro Solbes Mira

(1. august 2003)

Det fremgår af artikel 7 i bilaget til henstillingen om definition af mikrovirksomheder og små og mellemstore virksomheder (SMV'er) (henstilling 2003/361/EF), at Kommissionen træffer de fornødne foranstaltninger til at offentliggøre de statistikker, den udarbejder, i overensstemmelse med en række virksomhedsklasser(1). De øvrige kriterier for definition af SMV'er i artikel 2 årlig omsætning og samlet årlig balance nævnes ikke i artikel 7.

Eurostats statistikker dækker i princippet alle enheder, som udøver økonomiske aktiviteter, uanset deres retlige form. De omfatter som regel data om kapitalselskaber, selvstændige enkeltmands- og familievirksomheder, som udøver håndværk eller andre aktiviteter.

Eurostat offentliggør statistikker over forskellige virksomhedsklasser i form af erhvervsstrukturstatistikker, arbejdskraftomkostningsundersøgelser, lønstatistikker og innovationsundersøgelser. Virksomhedernes klasser afgøres efter antallet af beskæftigede og kan også findes i registrene over foretagender.

Adgangen til oplysninger om de mindre virksomhedsklasser til brug i erhvervsstrukturstatistikkerne er blevet kraftigt forbedret de seneste år takket være tiltag, som de nationale statistikkontorer har gennemført.

I arbejdskraftomkostningsundersøgelsen for 2000 og lønstatistikken for 2002 var der ikke krav om at medtage små virksomheder, men det foreslås at udvide dækningsområdet hertil i fremtidige undersøgelser. Som følge af formålet med undersøgelserne omfatter arbejdskraftomkostningsundersøgelserne og lønstatistikkerne kun virksomheder med ansatte, dvs. hverken selvstændige erhvervsdrivende eller medhjælpende familiemedlemmer.

Det fremgår af innovationsundersøgelserne, hvilke virksomheder der efter medarbejderantal klassificeres som små og mellemstore. Mikrovirksomheder er endnu ikke omfattet af innovationsundersøgelserne i alle lande. Det forventes, at flere lande fremover vil medtage mikrovirksomheder, og Eurostat vil iværksætte tiltag for at tilpasse sin tærskel.

Den medarbejderdefinition, der anvendes i visse af Eurostats statistikker, er ikke i fuld overensstemmelse med definitionen i SMV-henstillingen. Udtrykket personer i artikel 7 svarer i bund og grund til antal beskæftigede og årsarbejdsenheder i artikel 5(2), men da antallet af deltidsansatte, sæsonarbejdere, lærlinge osv. ikke afspejles fuldt ud i de tilgængelige statistiske data, har man anvendt det mere neutrale personer. Eurostat-statistikkerne giver dog et fornuftigt udgangspunkt for en analyse af EU's SMV'er. Eurostat offentliggør faktisk allerede jævnligt publikationer om SMV'er på grundlag af de foreliggende statistiske oplysninger. De seneste udgivelser er SMEs in Europe: Competitiveness, innovation and the knowledge driven society i Detailed Tables-serien og Enterprises in Europe does size matter? i Statistics in Focus-serien.

Der er ingen umiddelbare planer om at inddrage alle kriterier (omsætning, samlet balance og regnskaber for partnervirksomheder og tilknyttede virksomheder) i Eurostats statistikker. Hovedtanken med de finansielle kriterier og med at inddrage forbindelserne mellem virksomhederne er således at vurdere hver enkelt virksomheds adgang til statsstøtteordninger og finansieringsprogrammer. Det er ikke relevant til generel statistisk brug. Det udelukker naturligvis ikke specifikke statistikker vedrørende statsstøtte eller deltagelse i finansieringsprogrammer, f.eks. sjette rammeprogram for forskning og teknologisk udvikling, hvor man anvender alle kriterier for definition af SMV'er til at vurdere, hvilken klasse modtagervirksomheden tilhører.

Hvis man ændrer de eksisterende regler for de statistikker, som Eurostat indsamler, kan det medføre stort besvær for dataleverandørerne og virksomhederne, og det skal derfor planlægges nøje og drøftes i god tid. Eurostat vil dog inden længe tage stilling til en række vigtige spørgsmål vedrørende SMV'er. Det gælder bl.a. et omfattende udviklingsarbejde, hvor registre over foretagender også skal indeholde oplysninger om ejerskab af og kontrollerende forbindelser mellem virksomheder. Det vil gøre det lettere at identificere SMV'er, som i henhold til henstillingens artikel 3 skal være uafhængige og ikke må tilhøre en virksomhedsgruppe.

(1) Artikel 7 StatistikkerKommissionen træffer de fornødne foranstaltninger til at offentliggøre de statistikker, den udarbejder, i overensstemmelse med følgende virksomhedsklasser: (a) 0 til 1 person (b) 2 til 9 personer (c) 10 til 49 personer (d) 50 til 249 personer.

(2) Artikel 5 Antal beskæftigedeAntal beskæftigede er lig med antallet af årsarbejdsenheder (ÅAE), dvs. det antal personer, der på fuldtid har arbejdet i den pågældende virksomhed eller for denne virksomheds regning i løbet af hele det pågældende år. Arbejde præsteret af personer, der ikke har arbejdet hele året, eller som har arbejdet på deltid, uanset dennes varighed, eller sæsonarbejdende indgår som brøkdele af ÅAE.Til beskæftigede medregnes: (a) lønmodtagere (b) personer, der arbejder for virksomheden, har et underordnelsesforhold til denne og sidestilles med lønmodtagere i national ret (c) aktive virksomhedsejere (d) partnere, der regelmæssigt arbejder i virksomheden og nyder godt af økonomiske fordele fra virksomhedens side. Lærlinge og elever under erhvervsuddannelse, som har indgået en lærlingekontrakt eller en erhvervsuddannelseskontrakt, medregnes ikke i antal beskæftigede. Barselsorlov og forældreorlov medregnes ikke.